નિવૃત્ત બેંક કર્મચારી અને ત્રણેક વર્ષથી શિક્ષણને સમર્પિત થઈ વિદ્યાર્થીઓને ઉપયોગી માર્ગદર્શન આપતા જામનગરના જયેશ વાઘેલાએ બોર્ડના વિદ્યાર્થીઓ માટે ‘ડરના મના હૈ’ પુસ્તિકા બહાર પાડી છે, જેનું વિનામૂલ્યે વિતરણ થઈ રહ્યું છે. તેમના આ પ્રયાસને રાજ્યનાં મુખ્યમંત્રી આનંદીબહેન પટેલે પણ બિરદાવ્યો છે. તેઓ કહે છે, “વિદ્યાર્થીના જીવનમાં બોર્ડની પરીક્ષાનો તબક્કો મહત્ત્વનો હોય છે. બોર્ડની પરીક્ષાઓ અઘરી હોવાની વાતો સાંભળી હોવાથી વિદ્યાર્થીઓ તણાવ અનુભવે છે, પરંતુ આવી ખોટી વાતોમાં ધ્યાન આપવાને બદલે માત્ર પોતાની મહેનત તરફ જ લક્ષ્ય આપવું જોઈએ. એ યાદ રાખવું કે, મહેનત ક્યારેય એળે જવાની નથી.”